A Kassen

Denne anmeldelse, skrevet af Torben Sangild, blev bragt i Politiken 28/6-2008. Skal citeres med tydelig kildeangivelse af dette.

Omvendtslev
A Kassen Galleri Kirkhoff. Når man kommer ind i galleriet, virker alting umiddelbart normalt. Der står en person ved vinduet, der er noget på væggen, gulvet er gråt, og galleristen sidder på sin plads og kigger ind i sin computer. Men bortset fra galleristen er det alt sammen sat i scene af kunstnerkvartetten A Kassen. Det gulv, man står på, er nylavet i beton til udstillingen. Personen ved vinduet kan ikke røre sig ud af stedet, for skoene er støbt ind i selv samme beton. Da jeg var der, var personen en ung kvinde som stod og læste i en bog. Og det, man ser på væggen, er den mindste del af et større værk, nemlig bunden. Jeg vil ikke røbe det hele, men blot nævne at A Kassens atelier er vendt 90 grader, og at der omme bag væggen, som hører til galleriets baglokale, gemmer sig mere end man umiddelbart skulle tro, og det bør man træde om og se. A Kassen lægger sig i en tradition for at lave kontekstkunst – altså kunst der fokuserer på det som omgiver kunstværkerne, både fysisk og ideologisk: galleriet, museet, kunstmarkedet osv. På et tidspunkt hvor det at tematisere gallerirummet som ikke-neutralt sted for længst er blevet en kliché, er det forfriskende at se denne gestus gjort morsomt og uhøjtideligt. Med legende humor og indlagte overraskelseseffekter spiller A Kassen på, hvilke dele af galleriet vi som publikum får at se, og hvilke dele af galleriet vi plejer at overse. Bagved galleristen hænger der et billede fra et tidligere A Kasse-værk, hvor nogle levende får blev bragt ind i galleriet for at betragte et fotografi af en lampe. Fårene stod usikkert klumpet sammen i midten af galleriet og vidste vist ikke helt hvordan de skulle forholde sig. Samtidig blev de spejlet i glasset, og vi ser os nu selv afspejlet som får, når vi kigger på billedet bag galleristen. Mææh!

Torben Sangild

Se også

 * Supplerende bemærkninger og diskussion
 * Billedeksempler

Til forsiden